**Budapest Főváros Önkormányzata Közgyűlésének .../.... (...) önkormányzati rendelete**

**a kegyeleti közszolgáltatásról és a köztemetők rendjéről szóló 15/2016. (V. 11.) önkormányzati rendelet módosításáról**

Budapest Főváros Közgyűlése a temetőkről és a temetkezésekről szóló 1999. évi XLIII. törvény 41. § (3) bekezdésében kapott felhatalmazása alapján, a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 9. pontjában és a temetőkről és a temetkezésekről szóló 1999. évi XLIII. törvény 16. §-ában meghatározott feladatkörében eljárva a következőket rendeli el:

**1. §**

(1) A kegyeleti közszolgáltatásról és a köztemetők rendjéről szóló 15/2016. (V. 11.) önkormányzati rendelet 26. § (1) bekezdése helyébe a következő rendelkezés lép:

„(1) A Közszolgáltató a köztemetők nyitásáról és zárásáról az 1. mellékletben foglaltaknak megfelelően köteles gondoskodni azzal, hogy az 1. mellékletben megjelölthöz képest 1 órával tovább tartanak nyitva a következő napokon:

*a)* nagypéntek,

*b)* húsvét vasárnap és hétfő,

*c)* pünkösd vasárnap és hétfő,

*d)* anyák napja,

*e)* karácsony (december 24-26.), és

*f)* halottak napja– mindenszentek ünnepkört övező napok (október 30-tól november 3-ig).”

(2) A kegyeleti közszolgáltatásról és a köztemetők rendjéről szóló 15/2016. (V. 11.) önkormányzati rendelet 26. §-a a következő (1a) bekezdéssel egészül ki:

„(1a) A Közszolgáltató az (1) bekezdés f) pontja szerinti ünnepkörhöz kapcsolódóan megnövekedett látogatói forgalom tükrében további napok (1) bekezdés szerinti hosszabbított nyitvatartásáról dönthet.”

**2. §**

A kegyeleti közszolgáltatásról és a köztemetők rendjéről szóló 15/2016. (V. 11.) önkormányzati rendelet 1. melléklete az 1. melléklet szerint módosul.

**3. §**

Hatályát veszti a kegyeleti közszolgáltatásról és a köztemetők rendjéről szóló 15/2016. (V. 11.) önkormányzati rendelet 26. § (2) bekezdésében a „legalább egy országos napilapban és” szövegrész.

**4. §**

Ez a rendelet a kihirdetését követő harmadik napon lép hatályba.

*1. melléklet az .../... . (... . ... .) önkormányzati rendelethez*

1. A kegyeleti közszolgáltatásról és a köztemetők rendjéről szóló 15/2016. (V. 11.) önkormányzati rendelet 1. melléklet 2. pontja helyébe a következő pont lép:

„2. **Köztemetők nyitvatartási ideje egységesen a hét minden napján:**

|  |  |
| --- | --- |
| **A** **Időszak** | **B** **Nyitvatartás** |
| 1. Január–február: 2. Március: 3. Áprilistól-november 15-ig: 4. November 16-tól – november 30-ig: 5. December: | 7.30-tól 17.00 óráig 7.00-től 17.00 óráig 7.00-től 19.00 óráig 7.30-től 17.00 óráig 7.00-től 17.00 óráig |

”

Általános indokolás

A  köztemetők rendjéről szóló 15/2016. (V. 11.) önkormányzati rendelet (a továbbiakban: Rendelet) 26. §-ának és 1. sz. mellékletének módosítása a budapesti köztemetők nyitvatartásánál  a szükséges logisztikai, biztonsági és ügyfélközpontú szempontokat kívánja érvényesíteni, lehetőség szerint megjelenítve az egyébként változó lakossági igényeket, elvárásokat is.

A rendelettervezet előzetes hatásvizsgálata a jogalkotásról szóló 2010. évi CXXX. törvény (a továbbiakban: Jat.) 17. §-a alapján megtörtént. A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a www.budapest.hu honlapon keresztül, annak érdekében, hogy tudomást szerezzenek a készülő rendelettervezetről.

A Fővárosi Önkormányzat és a fővárosi civil szervezetek együttműködéséről szóló 12/2021. (III. 4.) önkormányzati rendelet 10. §-a alapján a rendelettervezetet a társadalmi egyeztetés során véleményezésre a Budapesti Civil Adatbázisban regisztrált érintett szervezetek részére is megküldtük, a tőlük beérkezett véleményekről, javaslatokról készült összefoglaló a www.budapest.hu -n megtekinthető.

Részletes indokolás

**Az 1. §-hoz és a 2. §-hoz**

A bevezetett változtatásoknál kiemelt szempont, a lakossági igények, elvárások szakszerű, megalapozott lekövetésén túlmenően, hogy a bevezetett egységesítés önmagában is ügyfélélmény-növekedést, számszerűsíthető többletszolgáltatást, illetve szolgáltatásminőség-növelést eredményezzen. Jelenleg évente nagyságrendileg 4 millió ember fordul meg a budapesti köztemetőkben. A jelenleg érvényben lévő nyitvatartás alapján a 2025. évben 4033,5 óra/év terjedelemben állt volna a közszolgáltató a lakosság rendelkezésére, míg a javasolt módosítás 4087 óra/év mértékre növeli a nyitvatartási időt. Ezzel tehát önmagában is többlet-szolgáltatás valósul meg, 53,5 órával több idő áll a budapestiek rendelkezésére a sírkertek látogatására, - valamennyi, a Budapesti Közművek fenntartásában működő temető esetében.

Fontos szempont - figyelemmel a temetők nyugalmának megőrzésére és a temetőkbe látogatók biztonságára is - hogy csökkenjen a szürkületet, sötétedést követő nyitva tartási órák számát. A jelentősebb ünnepi - munkaszüneti napokon azonban a magas látogatottság mellett a napnyugtát követően is biztosítjuk a látogatók nyugalmát, biztonságát. Ez azonban a szükséges erőforrások tervszerű biztosítása révén, ezekre az alkalmakra fókuszálva kell ütemezni, - jellemző példa a Halottak Napja időszakában igénybe vett többlet biztonsági jelenlét, partnerszervezetek bevonása mellett. Ennek megszervezésére megfelelő alapot biztosít, hogy a Budapesti Közművek keretében összességében jelentős belső erőforrások delegálhatók pl. az előre tervezhető eseti biztonsági, őrzés-védelmi feladatokra.

Az egységesített nyitvatartási rend további előnye, hogy Budapesti Közművek ennek bevezetését követően szolgáltatói minőségében is eljárva a zárást követően egy központi helyre koncentráltan (Új köztemető) fogja beszállíttatni a temetkezési vállalkozók által szállított elhunytakat, így ez a feladatellátás a teljes eljárásrendet tekintve jóval nyomon követhetőbbé, hatékonyabban szervezhetővé válik.

Fentieken túlmenően a tervezett egységesítés azért is indokolt, mert jó alkalmat teremt a fővárosi sírkertek jobb megismertetésére, a lakossági ismertség és kedveltség elmélyítésére. Lakossági felméréseink is alátámasztják, hogy a fővárosi köztemetőket bővülő mértékben keresik fel a szabadidő igényes eltöltése céljából. Az egységesített nyitvatartási rend megismertetése így jó alapot jelent a temetők általában vett ismertségének növelésére is. Ezért a változtatást a lakosság körében széleskörű és számos csatornára (fővárosi és kerületi média, SM-jelenlét, fővárosi outdoor-felületek, Google nyitvatartás stb.) kiterjedő kommunikációval szeretnénk támogatni.

**A 4. §-hoz**

A rendelet hatálybalépéséről rendelkezik.